Cumò e je propit ore di Suns Europe. Udin e il Friûl a tornin a jessi il cûr de Europe «unide te diversitât» cu la seconde edizion dal Festival european des arts in lenghe minorizade, che al jere stât inmaneât pe prime volte un an indaûr. Vuê a cuatri e mieze dopo di misdì e sarà la scree uficiâl de seconde edizion de manifestazion, che par chest an di davuleç dute li dal Teatri ‘Giovanni da Udine’ de capitâl dal Friûl.
La manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e darà spazi a diviersis espressions creativis tes lenghis des minorancis e des nazions cence stât: la musiche, la scriture, tra poesie, narative e teatri, e la produzion audiovisive, tra cine, tv e web, oparis di finzion e documentaris.
Musiche, leterature e produzion audiovisive
Chel che lu clamin «il Teatron» par trê dîs si jemplarà di musichis, di imagjins, di peraulis, di lenghis, di identitâts e di creativitât. In struc: si jemplarà di Suns e di Europe, di Suns Europe!
Par ce che al tocje la musiche, si va di Veronika Usholik, cjantante che e rive de lontane Chucokta (Russie), al progjet di rock par breton firmât di Brieg Guerveno e dai Steso che tes isulis Faer Oer a produsin un trip pop eletronic inmagant ai galizians Familia Caamagno, cuintet che al messede rock, pop, beat e r’n’b. E ancjemò dai rappers irlandês Imlé ae cjantante frisone Norma e dal cjantautôr de Cornualie Rory McGrath al performer de Hacassie (Russie) Gurude. Cun lôr, te serade finâl dai 3 di Dicembar a saran ancje il rapper cjargnel Doro Gjat e il grup grunge-hardrock ladin Berdon, che a son stât selezionâts dentri di Suns Ladinia, il festival de cjançon in lenghe minoritarie de Europe alpine e mediteranie, che si à davuelt ai 19 di Novembar a Moena, in Val di Fasse.
Cun di plui sarà – par esempli – la ocasion par cognossi di dongje Xavi Sarrià, scritôr e musicist di Valencia, autôr di doi romançs e vôs e ghitare dai Obrint Pas, un dai grups miôr dai Paîs Catalans, protagonist di un incuintri/interviste sabide ai 3 di Dicembar a tacâ di siet sot sere. Un altri dai apontaments de sezion leterarie al è chel cul innomenât esploradôr di memorie e culture Alessandro Portelli, che al vinars ai 2 a 6 e mieze sot sere al presentarà il so gnûf progjet Crossroads.
Al è une vore siôr e svariât ancje il cartelon de sezion dedicade ae produzion audiovisive, cun cines par gaelic, par sart, par sami, par euskera e par inuit: dal curtmetraç irlandês ‘Rúbái’ al mockumentari ‘Sos Mortos de Alos’, fintremai ae comedie basche ‘Amona Putz!’ e al documentari groenlandês ‘Sumé – Mumisitsinerup Nipaa’.
Tra i events speciâi al è ancje un incuintri cui zovins des scuelis dal teritori che a podaran cjapâ cussience di cemût che la diversitât linguistiche e culturâl e je un patrimoni, un dirit e une oportunitât par ducj.
Une vetrine europeane pe produzion ‘Made in Friûl’
Suns Europe al è ancje une ocasion pe nestre comunitât par mostrâ la sô muse, la sô lenghe e la sô produzion culturâl plui gnove e plui interessante. Dongje di Doro Gjat te sezion musicâl, a son altris espressions creativis de leterature e dal cine par furlan.
Vuê e sarà la presentazion dal gnûf libri di Stiefin Morat. Publicât di KappaVu, il so titul al è ‘Kebar Krossé’ e al è un romanç afro/furlan: cui che al à za let alc di chel test al dîs che al è il degn erêt di ‘Donald dal Tiliment’. Propit lis aventuris di Pidin e Saco, i protagoniscj sfolmenâts di chel libri saltât fûr tal 2000, a saran il cûr di une leture seniche furlane, babeliche e trastolone par cure di Teatro Sosta Urbana che si fasarà usgnot a 9 mancul un cuart.
Une altre anteprime furlane e je chê di ‘Friûl Revolution’ (doman a chê stesse ore), la serie produsude pe television de bande dai Cjastrons e di Marco D’Agostini, che e conte in maniere comiche e sureâl il Friûl rivoluzionari che al è e che al sarà. Il Friûl furlan al sarà sul schermi ancjemò cuntune altre novitât: il prin episiodi di ‘Int/Art’, il documentari di Dorino Minigutti e Giorgio Cantoni che al conte i creatîfs di chenti «under 35».
Te sezion dedicade ae produzion audiovisive al sarà spazi ancje pal Friûl di lenghe slovene, cul cine di Giovanni Chiariot ‘Brez Mej’.
Tal foyer dal «Teatron» vie par dute la durade dal festival e sarà ancje la mostre Furlan Lenghe de Europe.
Dutis lis informazions su Suns Europe si cjatin in rêt: www.sunseurope.com e www.facebook.com/SunsEuropeFestival/.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn